Fernando Alonso ødelagde både sin og Kevin Magnussens kvalifikation, men gav danskeren skylden: Bare dumt af Alonso, mener BBC-ekspert Jolyon Palmer

MONZA (Ekstra Bladet): - Nu siger jeg noget kontroversielt. Jeg kommer ikke til at savne Fernando Alonso i Formel 1.

Så harske lød ordene fra BBC’s kommentarer Jack Nicholls efter tidtagningens mest kontroversielle situation.

Som samtlige kørere skulle til at starte deres sidste forsøg rundt på Monza Autodromo lagde Fernando Alonso sig i Kevin Magnussens slipstrøm og forsøgte en overhaling på vej ind i første sving.

Dermed ødelagde den spanske verdensstjerne begge kørers omgange og chance for top ti.

- Hvad fanden laver Fernando, lød Kevin Magnussens umiddelbare reaktion.

McLaren-køreren grinede bare:

- Magnussen ville køre race ind til første sving.

Dommerne har diskuteret episoden og valgt ikke at skride ind over for nogen af kørerne.

Foto: Jan Sommer

For BBC-ekspert og tidligere Formel 1-kører Jolyon Palmer er sagen klar.

- Det var bare dumt af Alonso. Han giver sig ikke nok plads til at starte sin omgang.

- Jeg er sikker på, at Kevin Magnussen IKKE havde lyst til at køre race. En ting er, at man fejler afstanden til en anden kører. Noget andet er, at man giver en anden kører skylden for det. Det er bare tåbeligt, lød den tidligere Renault-kørers vurdering.

- I princippet tog han Kevin Magnussen ud af kvalifikationen. Alonso var helt gal på den der, siger danskerens tidligere holdkammerat fra Renault-tiden.

McLaren-stjernen fastholdt efterfølgende, at han var uden skyld og forsvarede sig med, at Magnussens kørsel ikke havde givet mening, før de begge startede deres hurtige omgange.

Teamchef Günther Steiner var så rasende over spanierens kørsel, at man så ham stå og skændes med Zak Brown i pitlane.

Kevin Magnussens første tid i Q2 var kun en tiendedel fra at sikre ham en plads i top ti, men banen forbedrede sig så meget, at han må nøjes med 11. pladsen.

Efter seks besøg i træk i Q3 missede danskeren kval-finalen.

Farten var der ellers, hvilket danskeren antydede under tredje træning og i starten af tidtagningen. Romain Grosjean understregede den ved at køre sjettehurtigst og være ‘best of the rest’.

Forrest sikrede Ferrari på hjemmebane rød front til søndagens race. I sin karrieres efterår strålede Kimi Räikkönen med en sjælden pole-position - den kun anden i løbet af de seneste ti år. Rent faktisk var det den hurtigste omgangstid nogensinde kørt i Formel 1. Den overgik Juan Pablo Montoyas 2004-omgang på Monza, som lød 1.19,525.

Finnen får dog næppe lov til at beholde positionen med teamkammeraten Sebastian Vettel ved siden af sig.

Meget overraskende var Force Indias Sergio Perez ude allerede i Q1, og det samme gjaldt begge Sauber-racere. Med de mindste marginaler.

Foto: Jan Sommer

Se også: Haas-boss står fast: Vi holder os fra galskaben

Se også: Erkender heldigt Haas-overtag: - Som en isterning i solen

Romain Grosjean gik videre fra Q1 på 15. pladsen med en tid, der var en sølle tusindedel hurtigere end Perez på 16. pladsen og kun to tusindedele bedre end Leclerc på 17. pladsen.

Til gengæld overraskede Lance Stroll ved at kvalificere sin Williams på 10. pladsen.

På grund af motorstraffe starter Nico Hülkenberg (Renault) og Daniel Riccardo (Red Bull) bagerst.

Debriefing fra Spa: Kørerskift spøger hos Haas

Haas-chef hæver stemmen: Folkens, vi er ikke inkompetente

Skør F1-sommer slår nye sving: Ferrari tøver og Red Bull overrasker igen